Луиш ди Камоинш
Рожденият ми ден плач прокобява…

Превод от португалски: Симеон Хаджикосев, 1984

chitanka.info

Рожденият ми ден плач прокобява

и времето държи го в таен плен,

за да не би да дойде някой ден,

но дойде ли, той гибел да вестява!

Лъчът да гасне и да потъмнява,

към смърт светът да бъде устремен

и да кърви от свода помрачен,

и майка своя син да не познава!

А хората, объркани и клети,

с лица безкръвни и в сълзи облени,

да мислят, че тръбата ги зове!

О, боязливци, в ужас не крещете,

но знайте, че на този ден роден е

най-клетият човек от векове!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.